उत्तर प्रदेश में कोरोना वायरस से 179 और मरीजों की मौत, सामने आए 1,317 नये मामले
उत्तर प्रदेश में मंगलवार को कोरोना वायरस के 1,317 नये मामले सामने आये हैं तथा संक्रमण से 179 और मरीजों की मौत हो गई। अपर मुख्‍य सचिव (स्‍वास्‍थ्‍य) अमित मोहन प्रसाद ने बताया कि राज्य में 1,317 नये संक्रमितों के सापेक्ष 24 घंटे के भीतर 5,625 मरीजों को अस्पताल से छुट्टी दे दी गई है।
लखनऊ: उत्तर प्रदेश में मंगलवार को कोरोना वायरस संक्रमण के 1,317 नये मामले सामने आये हैं तथा संक्रमण से 179 और मरीजों की मौत हो गई। अपर मुख्‍य सचिव (स्‍वास्‍थ्‍य) अमित मोहन प्रसाद ने मंगलवार को संवाददाताओं को बताया कि राज्य में 1,317 नये संक्रमितों के सापेक्ष 24 घंटे के भीतर 5,625 मरीजों को अस्पताल से छुट्टी दे दी गई है और अब तक राज्य में 16,39,572 मरीज संक्रमण मुक्त होकर पूरी तरह स्वस्थ हो चुके हैं। उन्होंने बताया कि इस समय राज्य में कोरोना वायरस के 32,465 मरीज उपचाराधीन हैं। राज्य में पिछले 24 घंटे में 179 और संक्रमितों की मौत के बाद अब तक कोरोना संक्रमण से जान गंवाने वालों की संख्या 20,672 पहुंच गई है जबकि 1,317 नये मामले आने से अब तक कुल संक्रमितों का आंकड़ा 16,92,709 पहुंच गया है। प्रसाद ने बताया कि राज्य में पिछले 24 घंटे में 3.23 लाख से ज्यादा नमूनों की जांच की गई और अब तक 4.97 करोड़ से ज्यादा नमूनों का परीक्षण किया जा चुका है। मंगलवार को जारी स्वास्थ्य बुलेटिन के अनुसार पिछले 24 घंटे में राज्‍य के सभी जिलों में मिलने वाले मरीजों की संख्या 100 से नीचे रही जिनमें गौतमबुद्ध नगर में 68, लखीमपुर खीरी में 61, वाराणसी में 59, लखनऊ में 54 और मुजफ्फरनगर में 53 नये मरीज मिले जबकि इसी अवधि में लखनऊ में 28, लखीमपुर खीरी में 19 और गोरखपुर में 13 और मरीजों की मौत हो गई।ये भी पढ़ें